CELEX: 52020PC0309
Language: sl
Date: 2020-07-13
Title: Predlog UREDBA EVROPSKEGA PARLAMENTA IN SVETA o spremembi Uredbe (EU) št. 514/2014 Evropskega parlamenta in Sveta v zvezi s postopkom sprostitve obveznosti

EVROPSKA KOMISIJA
            Bruselj, 13.7.2020
            COM(2020) 309 final
            2020/0140(COD)
            Predlog
            UREDBA EVROPSKEGA PARLAMENTA IN SVETA
            o spremembi Uredbe (EU) št. 514/2014 Evropskega parlamenta in Sveta v zvezi s postopkom sprostitve obveznosti
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Neposredne in posredne posledice izbruha COVID-19 se v vseh državah članicah še naprej stopnjujejo. Trenutne razmere so brez primere in zahtevajo ukrepe za podporo državam članicam pri izvajanju skladov. V zvezi s tem bi bilo treba zagotoviti uporabo pravila N + 2 v celoti, da se državam članicam zagotovi dovolj časa za izvršitev dodelitev in predložitev izjave o izdatkih Komisiji.
               
               
                  Natančneje, da bi se pri pravilu o sprostitvi obveznosti (N + 2) upošteval zahtevek za plačilo, ki so ga predložile države članice in v celoti zajema leto N + 2, je treba rok za sprostitev obveznosti uskladiti z rokom za predložitev obračunov.  
               
               
                  Da bi se zagotovila skladnost pri pristopu k sprostitvi obveznosti in državam članicam zagotovilo obdobje izvajanja v skladu s pravilom N + 2, se poleg tega predlaga uskladitev sprostitve obveznosti dodatnih dodelitev za nacionalne programe v letih 2018 in 2019 s pravili, ki se uporabljajo za osnovno dodelitev za nacionalne programe. 
               
            
            
               •Skladnost z veljavnimi predpisi s področja zadevne politike
            
            
               
                  Predlog je skladen s splošnim pravnim okvirom, določenim za Sklad za azil, migracije in vključevanje ter za Sklad za notranjo varnost, in je omejen na ciljno usmerjene spremembe Uredbe (EU) št. 514/2014. 
               
            
            
               •Skladnost z drugimi politikami Unije
            
            
               
                  Predlog je omejen na ciljno usmerjene spremembe Uredbe (EU) št. 514/2014 in ohranja skladnost z drugimi politikami Unije.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Predlog temelji na členu 78(2), členu 79(2) in (4), členu 82(1), členu 84 in členu 87(2) Pogodbe o delovanju Evropske unije (PDEU).
            
            
               Usklajuje roka za zahtevke za plačilo in sprostitev obveznosti ter prilagaja datum prevzema obveznosti za dodatne dodelitve v letih 2018 in 2019, ki so bile odobrene za obravnavanje nepredvidenih potreb na področjih, ki jih zajemata Sklad za azil, migracije in vključevanje ter Sklad za notranjo varnost. 
            
            
               •Subsidiarnost 
            
            
               
                  Namen tega predloga je čim bolj povečati uporabo skladov pri obravnavanju neposrednih in posrednih posledic, ki izhajajo iz javnozdravstvene krize brez primere zaradi izbruha bolezni COVID-19. 
               
            
            
               •Sorazmernost
            
            
               
                  Predlog pomeni omejeno in usmerjeno spremembo, ki ne presega tistega, kar je potrebno za zagotovitev, da lahko države članice čim bolj izkoristijo dodelitve v odziv na obsežno javnozdravstveno krizo, ki bi lahko negativno vplivala na področja, ki jih zajemata sklada. 
               
            
            
               •Izbira instrumenta
            
         
         
            
               Uredba je ustrezen instrument za uvedbo sprememb, ki so potrebne za obravnavo teh okoliščin brez primere. 
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •  Naknadne ocene/preverjanja ustreznosti obstoječe zakonodaje
            
            
               Ni relevantno.
            
            
               •Posvetovanja z zainteresiranimi stranmi
            
            
               Posvetovanja z zunanjimi zainteresiranimi stranmi ni bilo. Vendar predlog upošteva pojasnila, nasvete in vprašanja nacionalnih organov v zvezi z njihovim ravnanjem pri ukrepih za odzivanje na krizo. 
            
            
               •  Zbiranje in uporaba strokovnih mnenj
            
            
               
                  Ni relevantno.
               
            
            
               •  Ocena učinka
            
            
               
                  Za pripravo predlogov za Uredbo (EU) št. 514/2014 je bila izvedena ocena učinka. Te omejene in ciljno usmerjene spremembe ne zahtevajo ločene ocene učinka.
               
            
            
               •  Ustreznost in poenostavitev ureditve
            
            
               
                  Ni relevantno.
               
            
            
               •  Temeljne pravice
            
            
               
                  Ni relevantno.
               
            
            
               4.PRORAČUNSKE POSLEDICE
            
            
               Predlagane spremembe ne pomenijo nobene spremembe letnih zgornjih mej prevzemanja obveznosti in plačil v večletnem finančnem okviru. 
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               Spremljanje izvajanja ukrepov bo potekalo v okviru splošnih mehanizmov iz Uredbe (EU) št. 514/2014, ki se uporabljajo za sprostitev obveznosti.
            
            
               •Natančnejša pojasnitev posameznih določb predloga
            
         
         
            
               Predlaga se sprememba Uredbe (EU) št. 514/2014 za zagotovitev, da se pri izračunu sprostitve obveznosti upoštevajo vsi zahtevki za plačilo, ki zajemajo leto N + 2 in jih je država članica predložila v predpisanih rokih iz člena 44 Uredbe (EU) št. 514/2014. Sprememba Uredbe (EU) št. 514/2014 se predlaga tudi za zagotovitev, da je obdobje izvrševanja zneskov, ki ustrezajo dodatnim dodelitvam za nacionalne programe v letih 2018 in 2019, usklajeno z obdobjem izvrševanja začetne dodelitve. Obe spremembi zagotavljata skladnost določb in ne posegata v pravilo o sprostitvi obveznosti N + 2. 
            
            
               2020/0140 (COD)
            
            
               Predlog
            
            
               UREDBA EVROPSKEGA PARLAMENTA IN SVETA
            
            
               o spremembi Uredbe (EU) št. 514/2014 Evropskega parlamenta in Sveta v zvezi s postopkom sprostitve obveznosti
            
            
               EVROPSKI PARLAMENT IN SVET EVROPSKE UNIJE STA –
            
            
               ob upoštevanju Pogodbe o delovanju Evropske unije ter zlasti člena 78(2), člena 79(2) in (4), člena 82(1), člena 84 in člena 87(2) Pogodbe,
            
            
               ob upoštevanju predloga Evropske komisije,
            
            
               po posredovanju osnutka zakonodajnega akta nacionalnim parlamentom,
            
            
               ob upoštevanju mnenja Evropskega ekonomsko-socialnega odbora
                  1
               ,
            
            
               ob upoštevanju mnenja Odbora regij
                  2
               , 
            
            
               v skladu z rednim zakonodajnim postopkom,
            
            
               ob upoštevanju naslednjega:
            
            
               (1)Države članice še niso doživele take krize, kot jo je povzročila pandemija COVID-19. To med drugim vpliva na migracije, varnost in upravljanje meja v državah članicah, kar posledično še poslabšuje resne težave držav članic s pomanjkanjem likvidnosti zaradi nenadnega in velikega povečanja javnih naložb, ki so potrebne v številnih sektorjih. Zaradi tega so nastale izredne razmere, ki bi jih bilo treba reševati s specifičnimi ukrepi.
            
            
               (2)Državam članicam je treba zagotoviti dodatno prožnost, da se bodo lahko odzvale na to krizo brez primere, in sicer z okrepitvijo možnosti, da do 31. decembra 2023 v celoti izkoristijo razpoložljivo obdobje izvajanja do zaključka programov. Za odziv na to potrebo bi bilo treba uskladiti rok za sprostitev obveznosti in rok za predložitev zahtevkov za plačilo letne razlike. Predpisani rok za zahtevke za plačilo letne razlike je 15. februar, prvotno predviden rok za sprostitev obveznosti pa je bil 31. december predhodnega leta. Z uskladitvijo obeh rokov na 15. februar se bo zahtevek za plačilo letne razlike, ki ga država članica predloži 15. februarja, upošteval za namen sprostitve obveznosti. 
            
            
               (3)Za zagotovitev, da lahko države članice v celoti uporabijo dodatne dodelitve iz let 2018 in 2019, bi bilo treba prilagoditi leto proračunske obveznosti. Navedene dodatne dodelitve so bile vključene v splošni proračun Evropske unije za proračunski leti 2018 in 2019
                  3
                ter posledično namenjene za nacionalne programe iz člena 14 Uredbe (EU) št. 514/2014.  
            
            
               (4)Da se državam članicam zagotovi pravna varnost glede roka za sprostitev obveznosti, bi morala ta uredba začeti veljati dan po objavi v Uradnem listu Evropske unije.
            
            
               (5)Uredbo (EU) št. 514/2014 bi bilo zato treba ustrezno spremeniti –
            
            
               SPREJELA NASLEDNJO UREDBO:
            
            
               Člen 1 
               
         
         
            
               V členu 50 Uredbe (EU) št. 514/2014 se odstavek 1 nadomesti z naslednjim:
            
            
               „1. Nacionalni programi se predložijo v postopek sprostitve obveznosti, uveden na podlagi tega, da se zneski, povezani s prevzeto obveznostjo, ki niso zajeti v začetnem in letnem predhodnem financiranju iz člena 35 in zahtevku za plačilo do roka iz odstavka 1 člena 44, sprostijo v letu, ki sledi drugemu letu po prevzetju proračunske obveznosti. Komisija za namen sprostitve obveznosti znesek izračuna tako, da proračunskim obveznostim za vsako leto med leti 2015 in 2020 prišteje šestino letnih proračunskih obveznosti, povezanih s celotnim zneskom prispevka za leto 2014. 
            
            
               Za zneske, ki ustrezajo dodatnim dodelitvam, razporejenim nacionalnim programom v letu 2018, je leto proračunske obveznosti leto 2019. Za zneske, ki ustrezajo dodatnim dodelitvam, razporejenim nacionalnim programom v letu 2019, je leto proračunske obveznosti leto 2020. “ 
            
            
               Člen 2
            
            
               Ta uredba začne veljati dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v državah članicah v skladu s Pogodbama.
            
            
               V Bruslju,
            
            
               
                  Za Evropski parlament
                        Za Svet
               
               
                  Predsednik
                        Predsednik
               
            
         
         
            
                  
                     (1)
                  
                        UL C , , str. .
               
               
                  
                     (2)
                  
                        UL C , , str. . 
               
               
                  
                     (3)
                  
                  
                        UL L 57, str. 317, in UL L 67, str. 318.